Diari Oficial de la Generalitat Valenciana


Sumari del DOGV 5566, del 30-07-2007 (2007/9909)

DECRET 115/2007, de 27 de juliol, del Consell, pel qual s'aprova el Reglament Orgànic i Funcional de la Presidència de la Generalitat i el de la Conselleria de Presidència.
----------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2007/07/27/115/dof/vci/html**

### Dades del document

Número de DOGV
:   5566

Data del DOGV
:   30-07-2007

Secció del DOGV
:   I. DISPOSICIONS GENERALS

Número del document
:   2007/9909


Data del document
:   27-07-2007

Organisme emissor
:   Conselleria de Presidència

Tipus de document
:   Decret

Anàlisi jurídica

 Descriptors 

:   * Conselleria de Presidència
    * reglament intern
    * legislació
    * administració regional

DECRET 115/2007, de 27 de juliol, del Consell, pel qual s'aprova el Reglament Orgànic i Funcional de la Presidència de la Generalitat i el de la Conselleria de Presidència. [2007/9909]  
Per mitjà del Decret 7/2007, de 28 de juny, del president de la Generalitat, s'han determinat les conselleries en què s'estructura l'administració de la Generalitat, assignant-se competències, i establint-se les distintes secretaries autonòmiques que les integren.  
Vist el que disposa l'article 12.2 de la Llei 5/1983, de 30 de desembre, del Consell, s'atribuïxen competències a la Presidència de la Generalitat en matèria de comunicació institucional de la Generalitat, ràdio, televisió i altres mitjans de comunicació social.   
Per la seua banda, a la conselleria de Presidència se li assignen les competències en matèria de relacions amb la Unió Europea, l'Estat i altres comunitats autònomes, relacions amb les Corts, secretariat del Consell, representació i defensa en juí i assessorament en dret de la Generalitat, cohesió territorial, administració local i el seu patrimoni urbà, i coordinació interdepartamental.  
Sense perjuí de l'anterior, mitjançant el Decret 92/2007, de 6 de juliol, del Consell, i a l'efecte d'adoptar les mesures organitzatives adequades per a desenvolupar les anteriors previsions, s'ha aprovat l'estructura organitzativa bàsica de l'administració de la Generalitat, dissenyant amb això el seu nivell directiu i basant-se en les competències assignades.  
En congruència amb allò anterior, i basant-se en el que disposa l'article 64 de la Llei del Consell, cal procedir a l'aprovació dels respectius reglaments orgànics i funcionals tant de la Presidència com de la conselleria de Presidència.  
Als esmemtats efectes, i donades les especials característiques organitzatives de la Presidència, en la qual les funcions que l'article 69 de la Llei del Consell conferix a la sotssecretària seran exercides per la Sotssecretaria de la conselleria de Presidència, atenent la seua estructura administrativa a la totalitat de la Presidència, s'estima adequat aprovar ambdós reglaments en un únic decret.  
Per tot això, de conformitat amb el que establixen els articles 12.2, 28, lletra f), i 64 de la Llei 5/1983, del Consel, a proposta conjunta del President i del conseller de Presidència i vicepresident primer del Consell, i amb la deliberació prèvia del Consell, en la reunió del dia 27 juliol de 2007,  
DECRETE  
TÍTOL I  
De la Presidència de la Generalitat  
CAPÍTOL I  
Del President  
Article 1  
Al president de la Generalitat, com més alt representant de la mateixa, li corresponen les funcions establides en l'article 10 de la Llei del Consell.  
Article 2  
El president de la Generalitat, com a representant ordinari de l'Estat a la comunitat autònoma, promulga, en nom del rei, les lleis de la Generalitat.  
Article 3  
El president de la Generalitat, com a president del Consell de la Generalitat, dirigix i coordina les accions de govern sense perjuí de les atribucions i responsabilitats de cada conseller.  
Article 4  
A la Presidència de la Generalitat li correspon l'exercici de les competències en matèria de comunicació institucional de la Generalitat, ràdio, televisió i la resta de mitjans de comunicació social.  
Article 5  
Sota l'autoritat del president, la Presidència de la Generalitat està integrada pels següents òrgans superiors i centres directius:  
- Gabinet del President  
- Secretaria Autonòmica de Comunicació   
- Subdirecció d'Anàlisi  
- Subdirecció d'Organització.  
- Direcció General de Relacions Informatives.   
- Direcció General de Promoció Institucional.   
CAPÍTOL II  
Del Gabinet del President  
Article 6   
El Gabinet del President és l'òrgan de suport a la Presidència de la Generalitat que té assignades funcions d'assessorament al president, impuls de l'acció interdepartamental del Consell, programació i desenvolupament dels actes del President, elaboració d'informes tècnics i polítics i, en especial:  
a) Facilitar al president de la Generalitat la informació política i tècnica que resulte necessària per a l'exercici de les seues funcions.   
b) Assessorar el president de la Generalitat en aquells assumptes i matèries que este dispose.   
c) Coordinar totes aquelles unitats, tant de la pròpia Presidència com de les conselleries, que participen directament o indirectament en la programació o desenvolupament d'actes en què intervinga la Presidència de la Generalitat.  
d) Impulsar l'acció interdepartamental del Consell de la Generalitat.  
Article 7  
Del director del Gabinet del President, que tindrà el rang de secretari autonòmic, dependran, la Subdirecció d'Anàlisi i la Subdirecció d'Oganización, que tindran rang de direcció general.  
Article 8  
1. La Subdirecció d'Anàlisi té assignades, a més de les que el director del gabinet determine, les funcions següents:   
a) Prestar assistència i assessorament al president.  
b) Realització d'estudis i recopilació de documents sobre matèries que afecten el Consell.   
c) Dirigir el Centre d'Informació i Documentació Juridico Administrativa (CIDAJ).  
2. De la Subdirecció del Gabinet d'Anàlisi depén l'Àrea d'Anàlisi, Estudis i Documentació i l'Àrea d'Anàlisi i Seguiment.  
Article 9  
1. La Subdirecció d'Organització té assignades, a més de les que el director del gabinet determine, les funcions següents:   
a) La recepció i gestió del correu dirigit al president  
b) La coordinació interna de l'agenda del president.   
c) La direcció del protocol que requerixen els actes de caràcter representatiu del president i dels restants membres del Consell de la Generalitat.   
d) Organització i desenvolupament dels actes del president i la coordinació de les conselleries que hi participen.  
2. De la Subdirecció d'Organització depén l'Àrea d'Organització.  
CAPÍTOL III  
De la Secretaria Autonòmica de Comunicació  
Article 10   
La Secretaria Autonòmica de Comunicació assumix les funcions que li atribuïx l'article 68 de la Llei del Consell en matèria de publicitat institucional, anuncis oficials, relació amb els mitjans de comunicació social, imatge de a Generalitat, televisió, radiodifusió i continguts.  
Així mateix, li correspon dirigir i coordinar els centres directius que s'adscriguen davall la seua dependència, així com les unitats administratives hi integrades.   
Article 11  
La Secretaria Autonòmica de Comunicació s'estructura en els següents centres directius:   
- Direcció General de Relacions Informatives  
- Direcció General de Promoció Institucional  
Article 12  
La Direcció General de Relacions Informatives és el centre directiu a què correspon dur a terme les funcions establides en l'article 70 de la Llei del Consell, així com les restants previstes en l'ordenament jurídic, en matèria de política informativa i, en especial:   
- Coordinació de l'emissió d'informació institucional i de govern  
- Disseny i anàlisi dels treballs, tècniques i estudis d'avaluació de l'eficàcia de la política informativa respecte al desenvolupament de l'acció de Govern de la Generalitat   
Article 13   
La Direcció General de Promoció Institucional és el centre directiu a què correspon dur a terme les funcions establides en l'article 70 de la Llei del Consell, així com les restants previstes en l'ordenament jurídic, en matèria de publicitat i comunicació i, en especial:  
a) La coordinació, supervisió, i autorització prèvia dels projectes i contractacions de campanyes, insercions publicitàries, anuncis oficials i accions de promoció com ara, esdeveniments i fires, entre altres.  
b) Elaboració de criteris sobre la difusió de la imatge institucional i de l'activitat de la Generalitat, així com l'autorització prèvia dels projectes de manuals d'identitat corporativa, marques, distintius, logos o símbols d'identificació per a la difusió de la imatge o activitats de la Generalitat.   
c) Autorització prèvia dels projectes de les pàgines web, wap, missatgeria multimèdia, correu electrònic, vídeos, cd, dvd, merchandising i qualsevol altre suport que repercutisca en la difusió de la imatge de la Generalitat, tant pels mitjans tradicionals com pels moderns mitjans de comunicació, inclosos els canals propis de difusió i promoció de la imatge i activitats de la Generalitat.   
d) Autorització prèvia i supervisió de qualsevol projecte de material imprés de promoció institucional de la Generalitat.  
e) Tutelar la deguda utilització de la imatge institucional de la Generalitat i l'adopció de mesures que es deriven de la dita tutela.   
f) Analitzar i valorar, des del punt de vista de la comunicació, la informació que es derive de totes aquelles vies de comunicació que respecte d'això s'establisquen amb el ciutadà per la Generalitat, com ara pàgines web, wap, missatgeria multimèdia, correu electrònic, i suports equivalents, així com telèfons de consultes, informació o reclamacions, edificis PROP, queixes o suggeriments, etc.   
Totes les autoritzacions prèvies, supervisions i coordinació previstes en este article per a qualssevol de les accions hi mencionades seran preceptives sempre que l'acció de publicitat, de comunicació o de contractació administrativa de les mateixes siga duta a terme pel Consell o per qualsevol conselleria, inclosos els organismes o entitats que en depenen orgànicament o funcionalment, així com les que es desenvolupen per tercers a través d'ordes de subvenció, convenis o qualsevol altra fórmula de col·laboració.  
Una vegada la direcció general autoritze qualsevol dels projectes o accions abans referits, serà necessària l'autorització de la creativitat, disseny i contractació que se'n deriven abans de ser executats.  
TÍTOL II  
De la conselleria de Presidència  
CAPÍTOL I  
Disposicions generals  
Article 14  
La conselleria de Presidència és el departament del Consell a què correspon l'exercici de les competències en matèria de relacions amb la Unió Europea, l'Estat i altres comunitats autònomes, relacions amb les Corts, secretariat del Consell, representació i defensa en juí i assessorament en dret de la Generalitat, cohesió territorial, administració local i el seu patrimoni urbà, i coordinació interdepartamental.  
Davall la superior autoritat del conseller i vicepresident del Consell, la conselleria de Presidència dirigix, impulsa i executa l'acció política i administrativa en les matèries de la seua competència.   
Article 15  
Sota l'autoritat del conseller i vicepresident primer del Consell, la conselleria de Presidència s'estructura en els següents òrgans superiors i centres directius:   
- La Secretaria Autonòmica de Política Institucional   
- La Secretària Autonòmica de Cohesió Territorial  
- La Secretària Autonòmica de Relacions amb l'Estat i la Unió Europea  
- La Sotssecretària  
- La Direcció General de Relacions amb les Corts i Secretariat del Consell  
- L'Advocacia General de la Generalitat  
- La Direcció General del Coordinació  
- La Direcció General de Cohesió Territorial  
- Les Delegacions del Consell a Alacant, Castelló i València  
- Les Subdelegacions del Consell  
- La Direcció General de Relacions Externes   
- Delegació de la Comunitat Valenciana a Brussel·les  
- Delegació de la Comunitat Valenciana a Madrid  
Article 16  
1. Es crea el Consell de Direcció com a òrgan col·legiat d'assessorament i assistència al conseller i vicepresident primer del Consell en l'elaboració, coordinació i execució del programa d'actuacions del departament. Sota la presidència del titular de la conselleria, el Consell de Direcció està integrat pels titulars de les secretaries autonòmiques, sotssecretaria, les direccions generals, i el director del Gabinet del conseller que exercirà la secretaria del dit Consell.   
2. A les sessions del Consell de Direcció podran assistir, a més, els directors, caps o responsables de centres, òrgans, unitats o ens adscrits al departament, quan el conseller ho estime convenient.   
3. El Consell de Direcció pot reunir-se en ple o en comissions. Es podran constituir totes les comissions que acorde el titular del departament, qui determinarà els membres que hagen d'integrar-les i designarà les persones que hagen d'exercir la presidència i la secretaria, sense perjuí que exercisca la facultat de presidir-les personalment.   
4. Igualment, el conseller i vicepresident primer del Consell pot acordar, sempre que ho estime convenient, la constitució d'altres òrgans o comissions de caràcter consultiu i d'assessorament, per a matèries concretes o assumptes específics, amb la composició que en cada cas determine.   
Article 17   
En els casos d'absència o malaltia del titular del departament, s'aplicarà el que disposa l'apartat i), de l'article 12, de la Llei del Consell.   
Fins que es resolga la substitució, les funcions d'aquell o aquella com titular del departament seran exercides temporalment pels titulars de les secretaries autonòmiques, a excepció de què li corresponen com a membre del Consell de la Generalitat, seguint l'orde de prelació previst en l'article 15 del present Decret.   
La dita orde s'aplicarà així mateix, a l'efecte de la seua substitució, per a les secretaries autonòmiques, sotssecretaria i direccions generals.   
El que establixen els paràgrafs anteriors s'entén sense perjuí del que, si és el cas, dispose el conseller mitjançant una resolució.   
Article 18   
El nivell administratiu està constituït per totes les unitats o òrgans d'esta naturalesa dependents directament dels òrgans superiors i nivell directiu del departament.   
CAPÍTOL II  
Del conseller de Presidència i vicepresident primer del Consell  
Article 19  
El conseller de Presidència i vicepresident primer del Consell, és l'autoritat superior de la conselleria i exercix les funcions que li conferix la Llei del Consell com a titular del dit departament. Com a vicepresident primer del Consell, exercix les funcions de màxim suport i assessorament en les tasques exercides pel president, la coordinació de l'acció del Consell, així com la direcció, impuls i coordinació política en aquelles matèries que el president li encomane o delegue.  
Article 20  
1. Directament dependent del conseller i vicepresident primer del Consell, es crea el Gabinet, com a òrgan de suport i la suea assistència immediata.   
2. Així mateix, sota la dependència directa del conseller i vicepresident primer del Consell es crea, amb rang d'àrea, un gabinet tècnic, a què li corresponen les funcions concernents a documentació, comunicació i seguiment parlamentari dels assumptes relacionats amb la conselleria.  
CAPÍTOL III  
De les secretaries autonòmiques i òrgans directius dependents  
Secció primera  
De la Secretaria Autonòmica de Política Institucional  
Article 21  
1. La Secretaria Autonòmica de Política Institucional assumix les funcions que li atribuïx l'article 68 de la Llei del Consell en matèria de relacions del Consell amb les Corts, secretariat del Consell, coordinació general de la política legislativa del Consell, defensa en juí i assessorament en dret de la Generalitat i coordinació i impuls de l'acció política del Consell.   
Així mateix, li correspon dirigir i coordinar els centres directius que s'adscriguen davall la seua dependència, així com les unitats administratives hi integrades.   
2. El titular de la Secretaria Autonòmica de Política Institucional és l'advocat general de la Generalitat i exercix les funcions inherents a este càrrec, d'acord amb la Llei 10/2005, de 9 de desembre, de la Generalitat, d'Assistència Jurídica a la Generalitat.  
3. De la Secretaria Autonòmica de Política Institucional depenen els següents òrgans directius:  
- La Direcció General de Relacions amb les Corts i Secretariat del Consell.   
- L'Advocacia General de la Generalitat.   
- Direcció General de Coordinació.   
Article 22  
1. La Direcció General de Relacions amb les Corts i Secretariat del Consell és el centre directiu a què correspon dur a terme les funcions establides en l'article 70 de la Llei del Consell, així com les restants previstes en l'ordenament jurídic, en matèria de relació i coordinació del Consell amb les Corts i secretariat del Consell.  
2. En especial, té atribuïdes les funcions següents:   
a) La comunicació entre el Consell de la Generalitat i les Corts i l'assistència continuada a este en les matèries d'índole parlamentària.   
b) La gestió del Registre de Convenis.  
c) El suport tècnic i administratiu al Secretariat del Govern, així com la infraestructura administrativa del Consell de la Generalitat i la revisió i tramitació dels documents destinats a la seua inserció en el Diari Oficial de la Comunitat Valenciana   
d) La coordinació i autorització tècnica de les publicacions de les distintes conselleries i organismes, institucions i entitats que en depenguen que integren el Fons Editorial de la Generalitat i, en particular, l'edició del Diari Oficial de la Comunitat Valenciana.   
Article 23  
De la Direcció General de Relacions amb els Corts i Secretariat del Consell depenen les següents unitats del nivell administratiu:   
- L'Àrea de Relacions amb les Corts, a qui li correspon prestar assistència tècnica al Consell de la Generalitat en les reunions de la Junta de Síndics, així com la coordinació de les intervencions dels consellers davant del ple i les comissions de Les Corts Valencianes i, en general, el requeriment i gestió, si és el cas, de l'acció del Consell de la Generalitat davant d'elles.   
- L'Àrea de la Secretaria Administrativa del Consell que gestiona els assumptes que han de sotmetre's a la Comissió de Secretaris Autonòmics i Subsecretaris i al Consell de la Generalitat formalitza els decrets i acords aprovats pel Consell, i elabora les actes de les sessions del Consell i les de la seua comissió preparatòria.   
Així mateix, gestiona el Registre de Convenis i tramita les comunicacions al Consell Jurídic Consultiu de la Comunitat Valenciana de les actes i disposicions generals adoptades pel Consell, quan això siga preceptiu.  
- L'Àrea de Publicacions. Autoritza les publicacions promogudes per les conselleries, organismes, institucions i entitats que en depenguen que integren el Fons Editorial de la Generalitat.   
També li correspon confeccionar i editar el Diari Oficial de la Comunitat Valenciana, revisa i tramita els documents destinats a la inserció en el mateix i gestiona el fons editorial i la distribució comercial de les publicacions de la Generalitat.   
Article 24  
1. Davall la directa dependència del titular de la Secretaria Autonòmica de Política Institucional, l'Advocacia General de la Generalitat, és l'òrgan directiu adscrit a la Presidència de la Generalitat a la qual, correspon l'exercici de les funcions d'assistència jurídica establides en la Llei 10/2005, de 9 de desembre, de la Generalitat, d'Assistència Jurídica a la Generalitat.  
2. L'estructura orgànica, les competències i el règim de funcionament de l'Advocacia General de la Generalitat s'ajustarà al que disposa l'article 2 del Decret 84/2006, de 16 de juny, del Consell, pel qual s'aprova el Reglament de l'Advocacia General de la Generalitat.  
3. Sota la direcció i supervisió del titular de la Secretaria Autonòmica de Política Institucional, l'Advocacia General de la Generalitat durà a terme la preparació de recopilacions normatives de les disposicions legals i reglamentàries de la Generalitat.   
Article 25  
1. La Direcció General de Coordinació és el centre directiu a què correspon dur a terme les funcions establides en l'article 70 de la Llei del Consell, així com les restants previstes en l'ordenament jurídic, en matèria de coordinació interdepartamental.   
2. En especial, té atribuïdes les funcions següents:   
a) Coordinació i impuls dels departaments de l'administració de la Generalitat  
b) Assistència tècnica per a l'exercici de les funcions de coordinació que realitze el conseller i vicepresident primer del consell en relació amb aquells plans, programes, actuacions o esdeveniments l'execució dels quals afecte més d'un departament.  
c) Proposta i desenvolupament de plans de millora a realitzar en els departaments i organismes a fi de facilitar una adequada actuació administrativa de Consell.   
d) Elaboració d'un calendari de plans, programes i actuacions significatives del consell, així com la proposta de procediments d'informació i del seu seguiment.  
Article 26  
De la Direcció General de Coordinació depén de l'Àrea de Coordinació, a la qual li correspon la gestió del Registre d'Òrgans Col·legiats de la Generalitat, així com, el seguiment de l'evolució d'aquells en què esta tinga representació, el Secretariat Administratiu dels òrgans col·legiats de la Generalitat i la realització d'informes, seguiment dels plans generals i sectorials que s'elaboren pels departaments en execució del programa i l'acció del Consell, així com quantes altres funcions se li encomane en matèria de coordinació interdepartamental.  
Secció segona  
De la Secretaria Autonòmica de Cohesió Territorial  
Article 27   
1. La Secretaria Autonòmica de Cohesió Territorial en virtut del que disposa l'article 68 de la Llei del Consell, dirigix i coordina la política de la Generalitat en matèria d'Administració Local en el marc del que disposa el Títol VIII de l'Estatut d'Autonomía de la Comunitat Valenciana, i en especial exercix les funcions relatives a la cohesió territorial, administració local, actuacions concertades en matèria de patrimoni urbà i pla de millora municipal.  
Així mateix, li correspon dirigir i coordinar els centres directius que s'adscriguen davall la seua dependència, així com les unitats administratives hi integrades.   
2. De la Secretaria Autonòmica de Cohesió Territorial depenen els següents òrgans directius:  
- Direcció General de Cohesió Territorial  
- Delegacions del Consell a Alacant, Castelló i València.  
- Subdelegacions del Consell.  
Article 28  
La Direcció General de Cohesió Territorial és el centre directiu a què correspon dur a terme les funcions establides en l'article 70 de la Llei del Consell, així com les restants previstes en l'ordenament jurídic, i en especial les següents:  
a) Gestiona i executa la política de la Generalitat en matèria d'administració local en el marc del que disposa el Títol VIII de l'Estatut d'Autonomía.  
b) Promourà tot el referent al projecte de Llei de Règim Local de la Comunitat Valenciana així com el seu desplegament reglamentari i qualsevol altre projecte normatiu en compliment del que disposa el mencionat Títol VIII de l'Estatut d'Autonomía.  
c) Impulsa i promou les accions necessàries per al desarollo del Pacte Local en l'àmbit de la Comunitat Valenciana.  
d) Establix les directrius d'eficàcia i coordinació administrativa amb altres administracions públiques amb competència en matèria de règim local.  
e) Fomenta la implantació de sistemes de qualitat en l'administració local valenciana.  
f) Impulsa la racionalització de l'organització territorial i gestiona els procediments relatius a l'organització i demarcació territorial dels municipis de la Comunitat Valenciana.  
g) Estudia, informa i resol sobre els assumptes referits al règim jurídic, personal, organització, béns i servicis de les entitats locals, en l'àmbit del que disposa la normativa de règim local i basant-se en el principi de col·laboració entre administracions públiques.  
h) Gestiona les actuacions concertades en l'àmbit municipal en matèria de patrimoni urbà, així como també el referent als plans de millora municipal i les subvencions a càrrec del Fons de Cohesió Territorial de la Comunitat Valenciana.  
i) Participa, en representació de la Generalitat, en tots aquells òrgans que tenen com a objecte la matèria de règim local, la norma de creació de la qual preveja una participació de la comunitat autònoma, llevat que expressament estiga atribuïda a un altre departament  
j) Col·labora i assistix als òrgans col·legiats dels distints departaments de la Generalitat l'objecte dels quals tinga relació amb les entitats locals.  
Article 29  
De la Direcció General de Cohesió Territorial depén l'Àrea d'Administració Local, a la qual li correspon l'exercici de les funcions següents:  
a) Preparar i elaborar els projectes en matèria de règim local.  
b) L'estudi, informe i resolució dels assumptes referits al règim jurídic, de personal, organització, béns i servicis de les entitats locals.  
c) Estudi, informe i gestió dels expedients sobre organització territorial i la seua coordinació, en el marc del que disposa l'Estatut d'Autonomia de la Comunitat Valenciana i la legislació sobre règim local.   
d) Gestió de les actuacions concertades en l'àmbit municipal en matèria de patrimoni urbà i plans de millora municipal.  
e) Foment de la gestió de qualitat en l'administració local valenciana.  
Article 30  
1. Sota la dependència de la Secretaria Autonòmica de Cohesió Territorial, es troben les delegacions del Consell de la Generalitat a Alacant, Castelló i València. Al capdavant de les mateixes figura el delegat.  
2. Així mateix, sota la dependència de la Secretaria de Cohesió Territorial es troben les subdelegacions del Consell. Estes es crearan i suprimiran per decret del Consell, el qual determinarà la localitat de la seua seu i la seua competència territorial.  
Article 31  
1. El delegat del Consell és l'executor de la política del Consell de la Generalitat en la província i, en com a tal, té atribuïdes les facultats següents:  
a) Impulsar i coordinar l'activitat de l'administració de la Generalitat en la província.  
b) Actuar com a òrgan de comunicació, col·laboració i cooperació amb les administracions general de l'Estat i local de la província, sense perjuí d'altres mecanismes de cooperació i col·laboració legalment previstos.  
c) Informar i, si és el cas, proposar al Govern les inversions públiques en la província, impulsant i controlant la seua realització.  
d) Transmetre i executar, si és el cas, els mandats i directrius que reba del Consell de la Generalitat o dels titulars de les distintes conselleries.  
e) Presidir el ple i, si és el cas, les comissions delegades de la Comissió Territorial de Coordinació del Consell de la Generalitat.  
Article 32  
Al subdelegat del Consell li correspon, en el territori de la seua competència, impulsar i coordinar l'activitat de l'administració de la Generalitat; actuar com a òrgan de comunicació, col·laboració i cooperació, així com informar i, si és el cas, proposar al Govern les inversions públiques, impulsant i controlant la seua realització; i transmetre i executar, si és el cas, els mandats i directrius que reba del Consell de la Generalitat o dels titulars de les distintes conselleries.  
El subdelegat del Consell formarà part de la Comissió Territorial de Coordinació de l'àmbit territorial corresponent.  
Secció tercera  
De la Secretaria Autonòmica de Relacions   
amb l'Estat i amb la Unió Europea  
Article 33  
1. La Secretaria Autonòmica de Relacions amb l'Estat i amb la Unió Europea assumix les funcions que li atribuïx l'article 68 de la Llei del Consell en matèria de relacions del Consell amb els organismes de la Unió Europea, organitzacions interregionals i internacionals, el foment i coordinació de la cooperació interregional, així com les relacions amb l'administració general de l'estat i la resta de comunitats autònomes.  
Així mateix, li correspon dirigir i coordinar els centres directius que s'adscriguen davall la seua dependència, així com les unitats administratives hi integrades.   
2. De la Secretaria Autonòmica de Relacions amb l'Estat i amb la Unió Europea depenen els següents òrgans directius.  
- Direcció General de Relacions Externes.   
- Delegació de la Comunitat Valenciana a Brussel·les.   
- Delegació de la Comunitat Valenciana a Madrid.  
Article 34  
1. La Direcció General de Relacions Externes és el centre directiu a què correspon dur a terme les funcions establides en l'article 70 de la Llei del Consell, així com les restants previstes en l'ordenament jurídic, en matèria d'impuls, programació i coordinació de les relacions en l'àmbit exterior del Consell, i la seua administració amb l'administració de l'Estat, organismes de la Unió Europea, organitzacions interregionals i comunitats autònomes.  
Article 35  
De la Direcció General de Relacions Externes depenen les següents unitats de nivell administratiu:  
- L'Àrea de Relacions Externes. Li correspon la programació, impuls i coordinació de les actuacions en matèria de relacions externes i assumptes europeus. Canalitza la cooperació i informació amb organismes de la Unió Europea, organitzacions interregionals i internacionals.   
Du a terme la promoció i coordinació de la cooperació interregional, així com l'obertura a l'exterior dels distints sectors de la societat valenciana, i de la normativa i les institucions europees  
- L'Àrea de Relacions amb l'administració General de l'Estat i de les comunitats autònomes, a la que li correspon l'estudi, anàlisi i seguiment de les relacions de l'administració del Consell de la Generalitat amb l'administració general de l'Estat i de les altres comunitats autònomes, així com la promoció de les accions encaminades a la col·laboració entre les administracions referides amb l'administració del Consell de la Generalitat.  
Article 36  
La Delegació de la Comunitat Valenciana a Brussel·les és el centre directiu a què li correspon actuar com a centre de referència de la Comunitat Valenciana davant de les institucions europees, impulsant les relacions amb les institucions, entitats i agents radicats a Brussel·les i promocionant els interessos multisectorials de la Comunitat Valenciana davant dels mateixos.  
Al mateix temps, prestarà el suport logístic necessari als membres del Consell de la Generalitat i al personal de l'administració de la Generalitat per a desenvolupar allí les seues funcions.   
En l'exercici de les comeses que té assignades, facilitarà als seus agents i als representants socials i institucionals valencians la relació amb les institucions i òrgans comunitaris.  
Article 37  
La Delegació de la Comunitat Valenciana a Madrid li correspon actuar com a centre de referència de la Comunitat Valenciana en la capital de l'estat, impulsant les relacions amb les institucions, entitats i agents allí radicats i subministrant el suport logístic necessari als membres del Consell de la Generalitat i al personal de l'administració de la Generalitat per a desenvolupar allí les seues funcions.   
Així mateix, amb caràcter general, prestarà informació al públic, amb especial atenció a la promoció dels interessos propis de la Comunitat Valenciana.  
Secció quarta  
De la Sotssecretaria  
Article 38   
1. La Sotssecretaria assumix les funcions establides en l'article 69 de la Llei del Consell, respecte a la Presidència de la Generalitat i la conselleria de Presidència.  
2. En especial, té atribuïdes les següents funcions respecte a ambdós departaments:  
a) La direcció del Registre General.  
b) Coordinar, supervisar i controlar l'organització i funcionament de tots els centres, servicis i unitats.  
c) L'organització i control dels assumptes generals i l'actualització periòdica de l'inventari de béns i material.  
d) La gestió de l'arxiu, cuidant el procés i emmagatzemament de quantes dades i documentació siguen necessàries per al funcionament correcte dels servicis.  
e) Gestionar la tramitació i coordinació dels convenis i acords de col·laboració que hagen de proposar-se al Consell de Generalitat per a la seua subscripció amb entitats públiques o privades.  
f) Gestionar expedients de contractació.  
g) Realitzar la planificació i programació econòmica, elaborar la proposta d'avantprojecte del pressupost anual, tramitar les modificacions pressupostàries i realitzar el seguiment de l'execució del pressupost, així com la gestió del mateix en totes les seues fases comptables.  
h)Tramitar expedients de responsabilitat patrimonial.   
i) Dur a terme les tasques pròpies de la funció informàtica que corresponen al departament d'acord amb el que disposa el Decret 96/1998, de 6 de juliol, del Consell de la Generalitat, o normativa vigent.  
j) Elaborar, emetre informes i proposar disposicions sobre matèries del seu àmbit funcional, així com dictar resolucions, instruccions i ordes de servici en l'àmbit de la seua competència, disposant, si és el cas la publicació en els diaris oficials.  
k) Coordinació i impuls de la tramitació de projectes normatius, i supervisió i remissió dels expedients d'assumptes que s'hagen d'elevar a la Comissió de Secretaris Autonòmics i Sotssecretaris, així com al Consell per a la seua aprovació o coneixement.  
l) Qualsevol altra que li encomane el president, el conseller de Presidència o li conferisquen les disposicions legals o reglamentaries.  
Article 39  
Adscrita a la Sotssecretaria, la Secretaria General Administrativa, de conformitat amb el que disposa l'article 73 de la Llei del Consell, és la unitat que, amb la màxima jerarquia del nivell administratiu, presta suport directe a la Sotssecretaria i, davall la seua autoritat, exercix la direcció, coordinació i supervisió dels servicis generals de la Presidència de la Generalitat i de la conselleria de Presidència.  
DISPOSICIONS ADDICIONALS  
Única  
1. Dins de l'àmbit de competències de la Presidència de la Generalitat, posen fi a la via administrativa els actes dictats pel titular de les seues secretaria autonòmica.  
2. També podran fi a la via administrativa, els actes dictats per la sotssecretaria de la conselleria de Presidència quan, en virtut del que preveu l'article 38 d'este reglament actue en l'àmbit de la Presidència de la Generalitat en l'exercici de les funcions que establix l'article 69 de la Llei del Consell.  
DISPOSICIONS TRANSITÒRIES  
Única  
Les unitats i llocs de treball de nivell administratiu continuaran subsistents i continuaran donant el suport administratiu en relació amb aquells assumptes i expedients que els corresponguen per raó de la matèria abans de la reestructuració duta a terme per mitjà del Decret 7/2007, del President de la Generalitat, sense perjuí de la competència per a resoldre dels òrgans als que els ha sigut atribuïda, i la seua retribució es realitzarà a càrrec dels mateixos crèdits pressupostaris, tot això fins que s'aproven les relacions de llocs de treball adaptades a l'estructura orgànica prevista en este reglament, sense perjuí que, des del moment de la seua entrada en vigor, es produïsquen determinats canvis d'adscripció d'unitats administratives, de conformitat amb la reorganització efectuada.  
DISPOSICIÓ DEROGATÒRIA  
Única  
Queden derogades totes les disposicions que del mateix rang o d'un rang inferior s'oposen al present decret.  
DISPOSICIONS FINALS  
Primera  
Es modifica l'article 1.1 del Decret 247/1995, de 24 de juliol, pel qual es creen els Registres d'Activitats i de Béns i Drets Patrimonials d'Alts Càrrecs de la Generalitat, que queda redactat en els termes següents:   
«1. Es crea, en la conselleria de Presidència, i davall la directa supervisió del conseller i vicepresident primer del Consell, els registres següents:   
a) Registre d'Activitats d'Alts Càrrecs  
b) Registre de Béns i Drets Patrimonials d'Alts Càrrecs».  
Segona  
Es faculta el president de la Generalitat i el conseller de Presidència, en el seu àmbit respectiu de competències, per a dictar totes les disposicions que requerisca el desplegament i execució del present decret, en compliment del que disposa l'article 65 de la Llei del Consell.  
Tercera  
El present decret entrarà en vigor l'endemà de la seua publicació en el Diari Oficial de la Comunitat Valenciana.  
Valencia, 27 de juliol de 2007.  
El president de la Generalitat,  
Francisco Camps Ortiz  
El conseller de Presidència,  
Vicente Rambla Momplet


Còpia Permalink ELI